2015. 10. 30.

Sajtóközlemény

**A történelmi nevezetességeket érintő, Szakszerű, Gyors és biztonságos közlekedést célzó kerékpárút épül Sukorón**

**Nagyszabású kerékpárút fejlesztések valósulnak meg 1,1 milliárd Forintos európai uniós forrásból Fejér megye hat településén a Széchenyi 2020 program keretében a Fejér Megyei Önkormányzat és az érintett települések közreműködésével. Sukorón a Közlekedési Operatív Program keretében a KÖZOP-3.5.0-09-11-2015-0047 sz. „Hivatásforgalmi kerékpárút nyomvonalának kialakítása 3 a – Sukoró – Nadap szakaszon**”**című európai uniós pályázattal a Fejér Megyei Önkormányzat által elnyert mintegy 199,7 millió forintból épül kerékpárút. A támogatási szerződések aláírásával megkezdődődött munkálatok december 31-vel fejeződnek be.**

A Fejér Megyei Önkormányzat hat pályázatot nyújtott be a 2007-2013-as támogatási időszakban eddig fel nem használt támogatási maradványok terhére, a Közlekedési Operatív Program keretében a KÖZOP-3.5.0-09-11 „Kerékpárút-hálózat fejlesztése” c. projektkiírásra. A 3A útvonalszakaszt érintő, sukorói pályázat terveit készíttető VVVTFT döntésével és Lázár János miniszter engedélyével, átadták a tervdokumentációkat a Fejér Megyei Önkormányzat részére további felhasználásra. Az európai uniós pályázati forrásból megvalósuló sukorói kerékpárút beruházás hivatásforgalmi célokat szolgál, egyúttal a közelében húzódó 1, 2, 3 számjegyű közlekedési utak tehermentesítését, valamint a meglévő balesetveszély csökkentését, megszüntetését is biztosítja. A 3A nyomvonal kiválasztásánál és tervezésénél is fontos szempont volt, hogy a Velencei-tó körül már megépített kerékpár-útvonalakhoz is kapcsolódva a környező települések közti minél könnyebb és gyorsabb közlekedési lehetőséget biztosítson a munkába járáshoz, valamint a helyi termékek minél egyszerűbb piacra juttatásához. Az érintett erdőterületek megközelítése során a kerékpáros közlekedés természetbarát volta miatt az nem jelent terhet azokra, sőt alternatív közlekedési eszközként más, a természetet károsító közlekedési eszközök kiváltását teszi lehetővé.

Az építési engedélyezések folyamatában érintett több szervezet koordinálásával sokat segített a Fejér Megyei Kormányhivatal. A KÖZOP-pályázattal kapcsolatos Kormány-döntést követően a támogatási szerződések is valamennyi esetben aláírásra kerültek. A szükséges eljárások megvalósíthatósága érdekében a Fejér Megyei Önkormányzat minden döntést meghozott. A terület műszaki átadása megtörtént. Az ütemezés nagyon feszes, de tartható. Az október elején kezdődő kivitelezés kb. 2 hónapig tart. A sukorói 3A szakaszon a 8119 j. ök. úttól a Velencei-tó északi oldalán új nyomvonalon, illetve kijelöléssel vezetett önálló és vegyes forgalmú, kétirányú kerékpárút valósul meg. Az alapvetően hivatásforgalmi feladat ellátása mellett az út nyomvonala mentén érinti Sukoró belterületén az 1848-as szabadságharc első győztes csatáját megelőző haditanács helyszínét, valamint a műemléki védettségű néprajzi házat. Ez az útvonal a település belterületének Nadap felőli határáig húzódik, melynek hossza: 3350 méter. A **Széchenyi 2020 program pályázatán elnyert teljes összeg 199,7 millió Forint, amelyből a kivitelezés 190,4 millió Forintot tesz ki.** A tervezett nyomvonal a 3B szakasszal folytatódik, Sukoró és Nadap települések külterületén, mely utóbbi település belterületi határáig tart kb. 1930 m hosszon.

A projektről bővebben a [www.fejer.hu](http://www.fejer.hu) oldalon olvashatnak.

**További információ kérhető:**

Vörös Dóra, sajtóreferens

Elérhetőség: 20/4456-556, kerekparutfejlesztes2015@gmail.com